د لړم نیښ کې – دوا که وبا؟
پیپي کاساناس، ۷۸ کلن کیوبایي بزګر دی چې په تیرو لسو کلونو کې هره میاشت یو لړم نیسي او ځان پرې چیچي.
کاساناس وایي چې د لړم زهر د روماتیزمو د درد په له منځه وړلو کې ورسره مرسته کوي. کیوبایي سایسنپوهان اوس په دې پوه شوي چې د سره او آسماني رنګه لړم زهر د التهاب ضد خاصیت لري او دردونه اراموي. دوي دغه راز وايي چې د دغو لړمانو زهر په ځینو کسانو کې د سرطان تومور غټیدو ته نه پریږدي. سره له دې چې روغتیاپوهان په دې اړه د لا ډیرو څيړنو غوښتونکي دي، د”لبیوفام کیوبا“ په نوم د درمل جوړولو یو شرکت له ۲۰۱۱ کال راهیسې د سرطان ضد دوا (ویداتوکس) په جوړولو کې د لړم له زهرو ګټه اخلي. د لبیوفام شرکت کارکوونکي وایي چې ویداتوکس د بدن خودکاره دفاعي میکانیزم ګړندۍ کوي. دوي زیاتوي چې د لړم د زهرو د امپولونو خرڅلاو چې تر دامهاله په ۱۵ ملکونو کې خرڅیږي، هر کال ۱۰ سلنه زیاتیږي. ”هوزی مانویل الواریز اکوستا“ د کیوبا اوسیدونکی ده چې په ۲۰۰۸ کال کې د سرطان په ناروغۍ اخته شوی. د رویترز خبري اژانس د ده له خولې خبر ورکړی چې دی له تیرو څلور یا پنځو کلونو راهیسې ویداتوکس کاروي چې له کبله یې په وجود کې سرطان هیڅ پرمختګ نه دی کړی. په کیوبا کې د سرطان لسګونو زرو ناروغانو درملنه د ویداتوکس له لارې شوې ده چې په دغه هیواد کې یې د هر امپول بیه له یو ډالر ټیټه ده خو په تور بازار کې یې بیه بیا تر ۱۴۰ ډالرو لوړه ده. د بزنس انسایدر د وبسایت پر بنسټ، د لړم زهر په نړۍ کې تر ټولو قیمتي مایع دي چې د یو لیتر بیه یې تر ۱۰ ملیون او ۳ لکه ډالرو پورې رسیږي. د لبیوفام په لابراتوار کې تر ۶۰۰۰ پورې لړمان ساتل کیږي او هره میاشت ترینه یواځې څو څاڅکي زهر ایستل کیږي. دغه لړمان د دوه کلونو وروسته بیرته خوشې کیږي او پر ځاې یې ځوان لړمان لابراتوار کې ساتل کیږي. سره له دې چې ویداتوکس په نړۍ کې د سرطان ضد، د التهاب ضد او د درد ضد دوا باندې مشهور شوی، د لبیوفام شرکت سپارښتنه کوي چې له دغه دوا دې د نورو معمولو دواو په څنګ کې ګټه واخیستل شي او یواځې په ویداتوکس دې تکیه نه کیږي.